Василь Федак

Василь Федак,  Fedák László,  Vasil Fedák,  Василь Васильович Федак (*15. септембер 1911, Унгвар, Мадярске кральовство — †20. октобер 1991, Ужгород, Украина) — русинскый шпортовець, шпортовый новинарь, администратор и тренер.Поп И., с. 379. 

Биография
По народной школѣ од року 1921 учив ся в Ужгородской гимназии, од року 1930 на филозофской факултѣ Карловой универзиты, але  по двох роках лишив штудии через материалны проблемы и зачав учительовати в народной школѣ в селѣ Нижна Солотвина Ужгородского района.Довганич О. Д.

В штудентскы рокы быв членом физкултурного сполку Сокол, од року 1925 член шпортового клуба Русь Ужгород, брамкарь в его фотбаловой дружинѣ.

В роках 1933-1934 служив в чехословацком войску и на 6-мѣсячных курсах зыскав офицерску шаржу резервисты. По демобилизации учительовав в Сторожници и Великой Доброни.

В року 1943 позваный до мадярского войска в шаржи подпоручика и посланый до Весприму яко велитель робочой роты, што будовала летиско. По закончѣню той роботы, з януара по октобер 1944 быв в оперуючой в районѣ Стрыя 24. стрѣлецкой дивизии, де зостав раненый и трафив до шпиталя. В апрѣлю 1945 достав пост иншпектора в дѣлах физкултуры при повѣреном Народной Рады Закарпатской Украины в дѣлах образованя, а в юну 1945 — предсѣдника комѣтета Народной рады в дѣлах физкултуры и шпорта.

Подкарпатска фотбалова дружина, сформована Федаком, успѣшно выступила (поза конкурзом, бо Подкарпатска Русь официално еще не входила в состав СССР) на Спартакиадѣ Украины в маю 1945.
Тото было своефайтовым одкрытьом и въедно з тым шоком про организаторох Спартакиады, бо Подкарпатска Русь («Закарпатская Украина») в тогдышной совѣтской пресѣ была мальована яко край бѣдных, угнетеных и нещастных, жаждущых приединити ся ку прогресивному СССР.

Василь Федак з великым успѣхом створьовав шпортовы комитеты в округах, шпортовы рады в организациях, зыскавши великый авторитет. Совѣтска влада але такых людей поважовала за небезпечных, в року 1948 быв заарештованый и обвиненый з антисовѣтской националистичной чинности, а 18. децембра 1948 Закарпатскым областным судом засудженый на 25 рокы направно-працовного табора и посланый в табор №5 на Колыму. По смерти Сталина, 1. марца 1954 написав скаргу Генералному прокурору СССР, в котрой заверг вшиткы пункты обвинѣня. 29. новембра 1955 быв пущеный на слободу, одсидѣвши невинно 7 рокы.

Але еще далшы 30 рокы носив на собѣ печать «несполягливого» и были му чинены всякы перепоны, жебы ся не мог вернути ку шпорту и новинарству. 

20. фебруара 1992 быв регабилитованый, посмертно. 

Шпортова и новинарска чинность
Зоз клубом ШК Русь выступовав од 16-рочного вѣку в молодежной презентации, а од року 1930 в основной дружинѣ. Много занимав ся з дѣточыма фотбаловыма групами, в котрых число дѣтей доходило до 120. В роках 1930-1944 публиковав понад 300 шпортовых статей.

В року 1936 опубликовав двѣ книжочкы:
 Организация футбола — опис правил гры, организации фотбала в Чехословакии, рекомендации про шпортовцьох и организаторох;
 Сѣмнадцать лѣт спортивной жизни на Подкарпатской Руси, 1919-1936 — аналитичный розгляд, якый мав широкый публичный резонанс.

Од року 1939 быв тренером молодежной презентации клуба ШК Русь Унгвар, што быв участником в сѣверной групѣ другой лигы националного майстровства,  NB II Északi csoport. З приближѣньом фронта майстровство перестало, а з тым закончила ся тыж история клуба.  

В року 1945 Василь Федак организовав понад 100 шпортовцьох на перву повоенну спартакиаду в Киевѣ, де подкарпатскы фотбалисты были найлѣпшы, давши 58 голох, а доставши лем 5.

Од януара 1947 — головный администратор новоствореной фотбаловой дружины Спартак Ужгород (другой лигы), до котрой вошли лѣпшы бавячи заниклого клуба ШК Русь Ужгород.

В року 1994 вышла му посмертно книжка Закарпаття в спортивному вимірі, котра стала ся по сути енциклопедиов шпорта в краю в 20. ст.

Жерела и одказы
 Довганич О. Д.: Федак Василь Васильович. //Енциклопедія Закарпаття. Визначні особи ХХ століття. Закарпатський осередок НТШ. Під наук. ред. Довганича О.Д. «Гражда». Ужгород, 2007, с. 237. ISBN 978-966-8924-33-0
 Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с. ISBN 966-7838-23-4
 Ужгородські пластуни провели футбольний матч пам`яті відомого журналіста, громадського діяча та пластуна (ФОТО)

 Референции 

Катеґорія:Русиньскы шпортовцы